Keld Albrechtsen (EL), 2001-01-17:
Jeg vil gerne sige tak til hr. Villy Søvndal for støtten til forslaget.
De øvrige partier har jo ikke vist nogen vilje til regelsanering i den her sag.
Jeg ved ikke, om ministeren allerede i dag kan svare på, hvad det koster at have denne her overflødige lov kørende, men ellers kan vi få det opklaret under udvalgsarbejdet.
Vi kan også nærmere få belyst de grandiose eksempler, som det er lykkedes fru Lissa Mathiasen med en meget stor lup at finde et par enkelte steder udeomkring i landet, hvor der åbenbart er en afdeling, der måske har ønsket det.
Det vil vise sig.
Fru Aase D. Madsen kunne jo ikke skjule sin glæde over det, som det her i virkeligheden handler om, nemlig at det er en etnisk lov.
Det er selvfølgelig årsagen til, at vi er imod den.
Den handler om at begrænse nogle muligheder hos flygtninge og indvandrere her i Danmark, og det er selvfølgelig årsagen til, at vi stemte imod den.
Jeg synes også, det burde gøre indtryk, at de fleste kommuner og boligforeninger trods alt har haft den selvdisciplin og det kvalitetsniveau, at de altså ikke har ønsket at bruge en sådan lovgivning.
Det tjener da kommunerne og boligforeningerne til ære, for det ville da have været frygteligt, hvis vi i dag havde måttet konstatere, at den her lov generelt var blevet anvendt i større skala til at forhindre indvandrere i at indrette sig sådan med deres familier, som de gerne vil.
Her kan Dansk Folkeparti have et helt andet syn på de ting, end Enhedslisten har.
Det er jeg godt klar over.
Det kunne vi diskutere længe.
Og derfor forstår jeg Dansk Folkepartis motiver i den her sag fuldstændig.
Fru Lissa Mathiasens motiver derimod forstår jeg slet ikke, for nu er der jo en god og gyldig anledning til at bakke ud af den fejltagelse, som man begik, og som ikke er klædelig for Socialdemokratiet og regeringen, og se at få afskaffet det her, som der trods alt ude i virkeligheden ikke er mange, der kan få sig selv til at anvende.
Så jeg synes, det er kedeligt, at man ikke vil lytte til det her forslag.
Jeg synes, at det er et ordentligt og veldokumenteret forslag, og jeg kan ikke se, at det skulle være diskvalificerende, at min oplysning stammer fra TV-Avisen.
Hvorfor skal det nu være sådan, at vi ikke må bruge oplysninger, fordi de har været i TV-Avisen?
Det synes jeg er et underligt synspunkt.
Så det må jeg indrømme at jeg ikke kan tage til efterretning.
Men det kan jo være, at ministeren kan komme med nogle oplysninger, der modsiger, hvad TV-Avisen har sagt.
Det ved jeg ikke.
Jeg synes, at vi nu må have en udvalgsbehandling, hvor vi så får afklaret: Hvad har været de grandiose resultater af det her projekt.
Så vil jeg gerne sige til ministeren og til fru Lissa
Mathiasen, at der kan være mange andre gode ting, som vi kunne snakke om, man kunne gøre for at fremme integration - byudvalg og de 200 mio. kr. til omprioritering og det ene og det andet; det er helt fint, og det vil vi selvfølgelig gerne snakke om - men det er ikke det, den her diskussion handler om. Den her diskussion handler meget præcist om et forslag om afbureaukratisering af noget, som har vist sig at være inderlig overflødigt, heldigvis.
Og jeg mente det, jeg sagde med, at jeg syntes, at det kunne være et godt eksempel til efterfølgelse for partierne.
Man kunne måske ligefrem overveje i Præsidiet, om man skulle have sådan en lovgennemgang, hvor man fandt ud af, hvilke af de love, som man havde vedtaget de forløbne par år, som viste sig ikke at have nogen betydning i virkeligheden, og som derfor hurtigst muligt burde afskaffes igen.
Det kunne da være en god skik at få indført.
Vi taler jo om lovkvalitet.
Og jeg glæder mig da til, når vi kommer til den evaluering af den her lov, nu vi ikke kan få vedtaget vores forslag i den her omgang, at se ministerens evaluering efter de aftaler, som blev lavet her i Tinget, og som jeg går ud fra, regeringen også føler sig forpligtet af.
Så jeg glæder mig til at se den evaluering, og så tror jeg, at på det tidspunkt vil vi nok blive enige om noget, der ligner Enhedslistens forslag.
Og det vil ikke på noget tidspunkt være et krav fra Enhedslisten, at der skal stå Enhedslisten på det lovforslag.
Det vil jeg sige.
Det vil ikke være betingelsen.
Regeringen vil så til den tid kunne få mulighed for at fremsætte det, og så vil vi støtte det.
Jeg tror, det må gå sådan, men det skal åbenbart lige igennem den evaluering først.